
И пщIэм хохъуэ
«Левада-Центр» аналитикэ IуэхущIапIэр гъатхэпэм и 11 — 14-хэм урысей цIыхухэм еупщIащ, УФ-м щекIуэкIыну зи чэзу президент хэхыныгъэхэм къэрал унафэр дзыхь нэхъ зыщыхуэщIыпхъэу къалъытэр зригъэщIэн мурадкIэ.
ЗэупщIахэм я Iыхьэ щанитIыр хуейщ Путин Владимир УФ-м и Президент къулыкъум къыкIэлъы- кIуэ пIалъэми къытенэну. ЦIыхухэм апхуэдэу къыщIалъытэри къагъэнаIуэ: политикэм илъэс куэд лъандэрэ хэтщи, абы фIыуэ хещIыкI, и Iуэху еплъыкIэр сыт хуэдэ утыкуми къыщызыгъэлъэгъуэф, къэралым и сэбэп зыхэлъхэр пхызыгъэкIыф унафэщIщ.
ЗэупщIахэм я процент 65-р арэзы тохъуэ Путиным и IуэхущIафэхэм. Процент 22-м нэхъ яфIэтэмэмыр 2018 гъэм гъатхэпэм екIуэкIыну хэхыныгъэхэм яужькIэ къэрал унафэр нэгъуэщI зыгуэрым IэщIэлъхьэнырщ.
«Урысейм и Президент Путин Владимир и рейтингым хуэдэ иIэным щIохъуэпс дэтхэнэ политикри. ЦIыхубэм ар унафэщI лъэрызехьэу зэрыщытыр зыхащIэ икIи дзыхь хуащI, КъухьэпIэм къахуигъэув лъэпощхьэпохэм пэщIэтыф, Урысейм и пщIэр дунейм щызыIэт, я къэралым и лъэщагъым хэзыгъахъуэ Iэтащхьэу къалъытэри», — нэхъ пасэу апхуэдэу жиIащ США-м зыхъумэжыныгъэмкIэ и министерствэм и тIасхъэщIэх IуэхущIапIэм и унафэщI Стюарт Винсент.
Политологхэм къызэралъытэмкIэ, Путиным и пщIэр емыхуэхыу, уеблэмэ абы хэхъуэ зэпыту ирихьэлIэнущ зи чэзу хэхыныгъэхэми.
Сирием щыпсэухэм зыщIагъакъуэ
Японием и правительствэм унафэ къищтащ Сирием и цIыхухэм доллар мелуанитхукIэ защIэгъэкъуэным теухуауэ.
Японием нэгъуэщI къэрал IуэхухэмкIэ и министр Кисидэ Фумио мы илъэ-сыр щыщIидзэм жиIауэ щытащ Сириемрэ КъуэкIыпIэ Гъунэгъумрэ щытыкIэр зэтес щыхъужыным, а щIыпIэхэм мамырыгъэр щызэтеувэжыным доллар мелуан 350-рэ хухахыну. Абы щыщ Iыхьэщ Сирием мыгувэу зэрыдэIэпыкъунур. Ахъшэр къызэрагъэсэбэпым кIэлъыплъынущ дунейпсо IуэхущIапIэ зыбжанэ, абыхэм яхэтщ Жор Плъыжьым и Дунейпсо комитетыр, ООН-м и IуэхущIапIэ хэхауэ зауэ щекIуэкIа щIыпIэхэм лагъымхэр къыщыщIэхыжыным елэжьыр.
Доллар мелуанитхур хухахынущ цIыхухэр ерыскъыкIэ къызэгъэпэщыным, къэралым и щIыпIэ пхыдзахэм щыпсэухэм псыр зэпымыууэ яIэным, медицинэ дэIэпыкъуныгъэ хуэныкъуэхэм ар и чэзум ягъуэтыным.
